**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

Iktatószám: VFO/267-1/2015.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2014. március 26.-i nyilvános ülésére**

**Tárgy:** GAMESZ beszámolója a téli károk helyreállításáról, a tavaszi kertészeti munkák állásáról, a város turisztikai szezonra való felkészüléséről

**Az előterjesztő:** Papp Gábor polgármester

**Készítette:**  Laczkó Mária intézményvezető

**Megtárgyalta:** Pénzügyi, Turisztikai és Városfejlesztési Bizottság

Jogi- Ügyrendi, Szociális Bizottság

Oktatási, Kulturális és Sport Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

**Tisztelt Képviselő-testület!**

A beszámoló a 2014. év téli és 2015. év kora tavaszi munkafolyamatait, a turisztikai szezonra való felkészülést mutatja be.

**Síkosság-mentesítés, hó-eltakarítás**

Az előző évekhez képest nagyobb mennyiségű téli csapadékot kaptunk, és kevesebb volt a fagymentes napok száma, ezért megnövekedett a szóróanyag igény. A tél beállta előtt vásárolt, összesen 65 tonna szóróanyag a tavalyról megmaradt 2 tonnával együtt teljesen elfogyott 2015 január közepéig a hó és az ónos esők miatt. A szóróanyagokat a burkolatoknak megfelelően választottuk meg, a belváros járófelületeire, az intézmények előtti területekre zeolittal kevert CaCl-ot, az újonnan megépült buszmegállók burkolatára csak érdesítő anyagot (bazalt zúzalék) hordtunk fel az új burkolatot megkímélendő síkosság-mentesítés elérése érdekében. Az intézmények mindegyikéhez igény szerint szállítottunk szóróanyagot.

A városban hó ügyeleti rendszert működtetünk. Ez több részből áll: irányítói ügyelet, gépi munka ügyelete és kézi hó-eltakarítás. Az ügyelet 24 órában működik, előzetes tájékozódás alapján figyeljük az időjárás előrejelzést, az országos katasztrófavédelem jelzéseit, az útinform jelentéseket, melyek alapján tervezzük a heti munkát. Az évek során kialakított rendszer jól működik, gyors riasztást tesz lehetővé dolgozóink között. Az új munkavállalók alkalmazásánál elsőbbséget élveznek a helyi lakosok, ennek ellenére az állomány nagy része környékbeli falvakban él. Ennek megfelelően vészhelyzet esetén bejutásuk nehézkes.

Műszaki problémák is nehezítették az idei védekezést, a város egyetlen, közút takarításra megfelelő méretű toló-lapos, só-kijuttatásra alkalmas Mercedes Unimog teherautónk kuplungszerkezete 14 éves működése után véglegesen meghibásodott, javítási ideje elhúzódott. Ebben az időszakban is történt hóesés, a közút takarítást az elmúlt évben beszerzett közepes méretű erőgépünkkel sikerült megoldanunk. Ez munkarend átszervezést, éjszakai műszak bevezetést igényelt a javításból eredő többletköltségek mellett. Mind a bejárási nehézségek, mind a műszaki problémák ellenére a város lakossága nem érzékelte a nehézségeinket, a feladatot sikeresen megoldottuk.

**Közterület takarítás**

Az évet a város teljes takarításával kezdtük. A hó olvadása után eltakarítottuk az utakon maradt szóróanyagot. Ezt nagyrészt kézi munkával végeztük, hogy elkerüljük a nagy mennyiségű por géppel való felkavarását, illetve csökkentsük a komoly költségekkel működő seprőgép műszaki terheit. Szisztematikusan végigtakarítottuk az összes zöldterületet, gyep- és cserjefoltokat, utakat, útszegélyek mellé lerakódott port, járdákra hordott sarat. A téli hónapok alatt (nincs heti, kétheti kaszálás, gereblyézés) a parkokban a növények között nagy mennyiségű apró hulladék, kutyaürülék halmozódik fel. Az év első szakaszában a teljes területet átgereblyéztük, söpörtük, a lehullott, letört ágakat, közterületekre került hulladékokat összeszedtük.

A burkolatokba épített víznyelőrácsokat felemelve az aknákban lerakódott hordalékot kitakarítottuk. A városban helyenként nem megfelelő keresztmetszetű, illetve régen beépített és beszűkült csapadék csatornarendszer állapotfenntartásához nagyban hozzájárulunk ezzel a munkával.

Látványosan tiszta lett a város. Más településeken járva már most nagy különbség tapasztalható - Hévíz általános tisztasági állapota javára.

**Metszés**

A metszés az időjárási körülmények miatt idén több feladatot jelentett, mint az előző években. A késői meleg időt követő fagy jelentős károkat okozott elsősorban a rózsaágyakban, a rügyek nem záródtak, természetes lombhullás nem következett be, a fagy vegetációban lévő hajtásokat ért. A munkák nagy részét már elvégeztük, a cserjefelületeken és a fákon párhuzamosan haladtunk. Általános érvényűen elmondható, hogy csak egészségügyi metszést: a cserjefelületeken ifjítást, az elöregedett, elfagyott és törött ágrészek eltávolítását, a fákon pedig csak az úgynevezett műszaki-biztonsági metszést hajtottuk végre.

A játszótereken és nagyobb összefüggő zöldfelületeken (romkert, templomkert, műfüves pályák környezete, Zrínyi utca mentén kiültetett cserjeágyak) mindenhol megtisztítottuk a cserje- és évelőfoltokat, eltávolítottuk az elhalt, elfagyott és idős ágrészeket, fiatalító metszést végeztünk, hogy a tavaszi kihajtást követően életerős, üde és egységes ágyásképet kapjunk. A felületek méretének, számának növekedése komoly fenntartási gondot jelent számunkra.

**Fakivágások**

2014-ben csapadékosabb volt az időjárás, ezért kevesebb a kiszáradt fa. Az elmúlt év január-februári időszakát leszámítva szinte kizárólag balesetveszély vagy betegség okán volt szükség fakivágásra az egész évben. Ez az időjárás is rejt azonban veszélyeket: a sok csapadék miatt fellazult szövetek nagy fák koronájának leszakadásához vezettek a Kisfaludy utcában, valamint a kidőlés veszély miatt azonnali beavatkozásra volt szükség az általános iskola előterében lévő idős fenyők esetében.

A kivágásra kijelölt fákra minden esetben kivágási engedélyt kérünk a Polgármesteri Hivataltól. Az engedély alapján elvégzett munkát rögzítjük az elmúlt évben kialakított zöldfelületi kataszterben is. Azokban az utcákban, ahol nincs a közeljövőben megvalósuló műszaki fejlesztés (járdaburkolat csere, útépítés) minden kivágott fát pótolunk. Amennyiben nincs lehetőség műszaki okok miatt a helyszíni pótlásra, úgy más közterületen pótoljuk azt. Így a város favagyona nem változik. A folyamatosan aktualizált fakataszterünkben nyomon követhető a város faállományának alakulása.

A fakivágás téli időszakban tődöntéssel történik. Amennyiben lehetőség van a teljes fa kiemelésére (kitört fiatal fák törzs-maradványa, vagy fiatal kiszáradt fák), úgy a teljes fa kitermelésre kerül, gyökérzettel együtt. A nyesedék minden esetben elszállításra kerül.

**Kártételek**

A téli hónapokban extrém mértéket öltött a közterületi berendezési tárgyakban és ágyásokban okozott rongálás, vandalizmus okozta kár.

Kiemelkedő a kártétel a Festetics-téri ágyásokban, ahol a decemberi-januári városi rendezvény résztvevői, látogatói komoly taposási kárt követtek el. Némely ágyban nem maradt életben árvácska emiatt. Az árvácska ilyenkor újra pótolható lenne, azonban a mi gyakorlatunkban az ágy teljes területére tulipánhagymát is ültetünk ősszel. A hagymák a napokban kezdtek el hajtani, az ezekben okozott kár még nem látható. Közeibe az árvácska újraültetése lehetetlen a hajtó hagymák gyökérzetének megsértése nélkül. A méltán híres hévízi tavaszi tulipánvirágzás idén nem a szokásos képet fogja mutatni. Ez mind számunkra, a terület fenntartója számára (a befektetett anyagi ráfordítás és munka értelmét veszti), mind a város lakossága és az idelátogató vendégek számára csalódás lesz, elmarad a különleges tavaszi, egyedi városkép élménye. Mindaz, ami a gyógy-kúrák mellett kiemelkedővé teszi Hévíz városát a többi turisztikai célpont között.

A gépjárművek okozta kártétel mennyisége növekszik az elmúlt időszakban. A szállító autók, parkoló autók a Moll-téri, tavaly nyáron lefektetett gyönyörű gyepszőnyegen fordulnak meg, és behajtanak a Petőfi utcai virágágyásba. A Kossuth utcában található, valamikor 60 darabból álló eternit virágtartókból mára alig húsz darab van, a hiányzókat tolató autók törték össze.

A fa- és cserjeállományunkat illetéktelenül és szakszerűtlenül megvágják, csonkítják saját érdekeik szerint magánemberek, vállalkozások. A cél ilyenkor az üzlet, felirat, kirakat, hirdetni kívánt áru minél feltűnőbb láthatóvá tétele. Ezzel időnként az egységes fasor képét változtatják meg, véglegesen. A tavaszi metszési időszakban illetve a nyári zöldmetszéseknél kiemelt figyelmet fordítunk, a lehetőségek szerint az ilyen jellegű kártételeket megelőzve – akár kérésre – szakszerűen megmetsszük a kritikus növényeket.

A nyilvános illemhelyek rendszeres károsítása egész évben probléma. A téli időszakban többször is tüzet gyújtottak a Kölcsey utcai, valamint a parkolói WC-ben. Tükröket törtek össze, hősugárzót szereltek le, szándékosan dugulást okoztak, csapot törtek le, komoly károkat okozva. A Kölcsey utcai WC-t ezek miatt éjszakára bezárjuk.

**Egyéb kora tavaszi munkálatok**

A kertészetben a metszés során képződött nyesedék zúzható részét külső vállalkozó segítségével – nagy teljesítményű aprító berendezéssel zúzva, mint aprítékot beszállíttattuk az ajkai erőműbe. A vastagabb ágrészekkel, törzsekkel a kertészet vegyes tüzelésű kazánját fűtjük, ennek feldolgozása is kora tavaszi munkafolyamat.

A csapadékos ősz és tél miatt az árvácska ágyásaink elgyomosodtak, mert nem lehetett rámenni a területre. A felázott föld nem tette lehetővé a kapálást és gyomlálást, ezért ez a szárazabb időszakra maradt.

A csapadékos tél a kártevőket, kórokozókat nem gyengítette le eléggé, ezért nagyobb figyelmet kell idén fordítanunk a lemosó-permetezésekre. A sorfákra kötött permetezési szerződésünk része a platánokon, vadgesztenyéken a lemosó permetezés is. A földi kémiai és biológiai szúnyogirtás és sorfa-permetezés beszerzési eljárását a napokban folytatjuk le, meghívásos beszerzési eljárás keretében. A légi irtást újra a Balatoni Szövetség szervezi, a kapcsolattartás a mi feladatunk.

A téli hónapok alatt felkészítettük gépeinket, kéziszerszámainkat a szezonra. Alapos tisztítás, olajcserék, festések, kopott alkatrészek cseréje, zsírozások, meghibásodások javítása, késélezések, szükséges műszaki átalakítások folyamatai követik egymást. A feladatokat magunk végezzük, kivéve a garanciális és szakszervizhez kötött eseteket - megkeresve az optimális alkatrész-beszerzési lehetőséget.

A közlekedési táblákat, oszlopokat folyamatosan átvizsgáljuk, a fagy miatt, vagy közlekedési események miatt ferdülteket, sérülteket kijavítottuk.

Megelőzendő a késő tavaszi, nyár eleji közterület karbantartási munkacsúcsot – ami Hévízen már a szezont jelenti- az év elején pontos ütem és munkatervet készítettünk, átgondolva a kritikus időszak előre megoldható, kiküszöbölhető problémáit műszaki és kertészeti területen is.

Az utcabútorok megóvására minden éven nagy gondot fordítunk. Tavaly a belváros új típusú szemeteseinek, virágtartóinak, padjainak lécezését kezeltük favédő olajjal. Az ősz folyamán tapasztaltuk, hogy ezeken az utcabútorokon alkalmazott lécezés ragasztóanyaga elöregedett, 20cm-es darabokra esik szét a teljes felület (ülő- és háttámla). A költségvetésünkben a javításukra kért forrást nem biztosította az Önkormányzat, ennek ellenére a felmerült problémát az év folyamán kezelnünk kell. Az asztalos és festési munkák elvégezhetők, de a munkákhoz szükséges faanyag és festék költsége olyan mértékű, ami a mi általános fenntartásra szánt költségkeretünket meghaladja, ezért volt szükséges a külön költségkeret igénylése.

A középületeken, közterületeken a nemzeti zászlókat újra cseréljük. Az elmúlt évtől ún. „szakadásmentes” zászlókat használunk. A nagy szélnek kitett helyeken korábban szinte havonta cserélnünk kellett a kifoszlott zászlókat. Az új zászlók költsége magasabb, de reményeink szerint a ráfordított munkával együttesen számított költsége alacsonyabb lesz.

A buszmegállókon idén „nagy” karbantartást terveztünk: a tető, csatorna, üvegek, burkolat letakarítása után a teljes faszerkezet favédelmi festését terveztük. Az erre tervezett költségvetési keretet nem kaptuk meg.

A temetői, játszótéri, közterületi csapokat, ivó-kutakat a fagyveszély után megnyitjuk, a szükséges csap cseréket, javításokat elvégezzük. A közterületi és intézményi vízóra aknákat kitisztítottuk. A szökőkutak üzemeltetéséhez vegyszerrel, műszaki állapotjavítással felkészülünk, szintén fagymentes időben megnyitjuk őket.

A játszóterek műszaki-biztonsági állapota az előírásoknak megfelel, a bevizsgálási jegyzőkönyvek érvényesek. Meghatározott rend szerint napi-, heti- és havi műszaki ellenőrzést végzünk, melyek alapján a javításokat is magunk végezzük. Rendszeres takarítás naponta történik. A talajhőmérséklet növekedésekor (április közepén) a homokozókban a homokot felfrissítjük.

Az elmúlt évek tapasztalatai (lakossági panaszok) alapján a Zrínyi utcai játszótérre terveztünk egy nagyobb mértékű gumiburkolatot. Az idei költségvetésünk nem engedi ennek megvalósítását, azonban alternatív ötletekkel, kisebb költséggel keresünk megoldást.

A kikopott rózsa és cserje ágyakat, vázákat termőfölddel, komposzttal töltjük fel.

A kátyúzás ajánlattételi felhívása március hónapban kerül kiírásra, a munkát az időjárás miatt május elejétől lehet majd végezni. A kátyúk mennyisége, mérete évről évre nő. Az aszfalt minősége folyamatosan romlik útjainkon. A költségvetésünkbe kátyúzásra, erre az évre sajnos a korábbi évek előirányzott keretét kaptuk meg. Annak ellenére, hogy 2014-ben az egyéb feladatokon saját munkával megtakarított keret nagy részével növeltük meg az Önkormányzat erre szánt keretét.

A Rákóczi és az Erzsébet királyné utcákban a kilazult járóköveket a korábbi javítási szisztémánk szerint nem lehet már visszahelyezni. A betonozott faverem-rács keretek süllyedésével a mellette található kövek is kimozdultak. Balesetveszélyes állapot áll fenn. A kátyúzásra szánt keretből, mely rendelkezésünkre áll, ezt nem lehetséges megvalósítani. A következő időszakban ezzel a problémával a Hivatalnak foglalkozni kell.

A rácsok felszedésével kitakarítjuk a favermeket ugyanitt. A cigaretta csikkek, apró szemét, gyom nehezen takarítható ki a sűrű rácssorozatból. Ezért a faverem-rács alatt a talajt agro-szövettel takartuk be. Megakadályozza a gyomok növekedését, felületéről felporszívózható az apró hulladék. Így egész szezonban tisztán, kulturáltan tartható.

Lakossági lomtalanítás szerveztünk, bonyolítunk: 2015. március 3 és március 31 között.

A környékbeli erdők, sétautak továbbra is lakossági szeméttel, építési törmelékkel szennyezettek. Az Önkormányzattal, a TDM Egyesülettel és a Szobakiadók Szövetségével együttműködve tervezzük ezek kitakarítását. A szükséges szállítókapacitást, szervezést, szemét elszállítást biztosítjuk.

A HeBi állomások március elejétől újra teljes üzemben állnak. A rendszer az elmúlt évben sikeresen működött, mind az eszközök, mind a kiszolgáló személyzet változatlan.

**Zöldfelületekhez kapcsolódó tervezési feladatok**

A téli időszak az éves beruházási feladatok tervezési időszaka, ehhez intézményünk is alkalmazkodik zöldfelület tervezés területén. A Polgármesteri Hivatal kérésére idén január - februárban elkészítettük a sportpályák (Senior fitness pálya és Skate pálya) környezettervét, és az Egregyi utca járdafelújításhoz kapcsolódva egy zöldfelületi rehabilitációs tervet az úttól északra található területre. Így egyszerre valósulhat meg a környezetrendezés is a beruházás kivitelezésekor. Ezekhez a tervekhez részletes tételkiírás és költségbecslés is készül, ami a beruházás tervezését könnyíti meg a Hivatal számára.

Folyamatban van a Kossuth Lajos utca bevezető szakaszának tervezése is, amely alapján a város egyik központi területe újul majd meg, az iskola előterében, a kidőlés veszélye miatt kivágott fenyők helyén.

A Semmelweis utca – Korányi utca közötti lakótömb belső zöldfelületein bizonyos növényszakaszok elöregedtek, bizonyos növények kipusztultak, rendezetlen a parkolás, a zöldfelület nem a használók igényei szerint működik, esztétikai élményt sem nyújt, ezért az Önkormányzat tervezi a zöldfelület felújítását. Ennek rehabilitációs tervét készítjük a tavaszi időszakban.

A műszaki osztállyal együttműködve fejlesztési elképzeléseket rögzítő terveket készítünk az Ady Endre utca zöldfelületeire és parkolósávjára, a Sugár utcai óvoda bejáratára és környezetére, déli oldali járdájára valamint az Alsópáhok felőli körforgalom szépítésére is.

A januári időszakban lezártuk az egynyári virágágyak tervezési feladatait, és lefolytattuk a palánta-beszerzési eljárást is, így a terveknek megfelelően az egynyári ágyásokhoz szükséges palántamennyiség várhatóan biztosítva lesz a május eleji ültetési időszakra.

**Késő tavaszi időszak tervezett munkái**

A zárt csapadékcsatorna rendszer víznyelő aknáit, hídgyűrűit, átereszeit, lefolyóit – kinyitva, rácsokat felszedve – újra kitakarítjuk a tavaszi csapadék hordalékától.

A nyílt árkok közül a Nagyparkoló mögötti Rudi árkot tartjuk folyamatosan karban. Sajnos a lefolyást nem gyorsítja meg, mert az alatta található befogadó szakaszban (az erdőben illetve az előtte található magánterületen) a leülepedett hordalék is magas, így vízszintje is magas. Ez már nem a mi kezelésünkben lévő területen van. Az őszi-téli és a kora tavaszi nagy mennyiségű csapadék miatt a véderdő víz alatt áll, és ezáltal az ehhez csatlakozó árkok és csatornák jelenlegi vízszintje is magas. Ezért a szokásos kora tavaszi mederfenék igazítás, mely az egész éves elfolyást biztosítja, nehézségekbe ütközik. A Kölcsey utcában a nyílt árokba folyó szennyvíz kamerás felderítése sem lehetséges az árok magas víztelítettsége miatt. A felmerülő problémákat a turisztikai szezonban kell majd megoldanunk.

**Tisztelt Képviselő-testület!**

Kérjük a beszámoló megtárgyalását és elfogadását.

Hévíz, 2015. március 10.

**2.**

**Határozati javaslat**

1. Hévíz Város Önkormányzat Képviselő-testülete a Gamesz téli károk helyreállásáról, a tavaszi kertészeti munkák állásáról, a város turisztikai szezonra felkészüléséről szóló beszámolót elfogadja.
2. A Képviselő-testület a Rákóczi és Erzsébet királyné utcákban az utcabútorok felújítása, a faveremrácsok melletti járdasüllyedések javítása kérdésében elrendeli a műszaki megoldások lehetőségeinek, költségeinek megvizsgálását, kidolgozását a Gamesz és a Polgármesteri Hivatal közreműködésével. A műszaki megoldások és költségek ismeretében, a költségvetési forrás biztosítása érdekében a kérdést ismételten napirendre tűzi.

Felelős: Babics Tamás osztályvezető, Laczkó Mária intézményvezető

Határidő: 2015. június 30.

**3.**

**Bizottsági állásfoglalás**

**4.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Babics Tamás** | **osztályvezető** |  |  |
| **Dr. Márkus Mirtill** | **aljegyző** |  |  |
| **Szintén László** | **pénzügyi ellenőrzés** |  |  |
|  | **egyeztetési kötelezettség** |  |  |
| **dr. Tüske Róbert** | **törvényességi felülvizsgálat** |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| **Laczkó Mária** | **intézményvezető** |  |  |
|  |  |  |  |